වගාවන් සඳහා ප්‍රමාණවත් ජලය නොමැතිකමින් ගල්නෑව ප්‍රදේශයේ ගොවීන් දැඩි පීඩාවකට පත්ව සිටිනවා.ගොවීන් පවසන්නේ වී, සෝයා, උඳු, බඩඉරිඟු සහ ලූණු ඇතුළු වගාවන් මේ වන විට විනාශ වෙමින් ඇති බවයි.ගල්නෑව - කරුවලගස්වැව, හල්මිල්ලෑව, අමුණුගම සහ තොරනේගම යන ගම්මානවල ගොවීන් අක්කර 350කට ආසන්න භූමි බාගයක මෙවර වී, සෝයා, උඳු, බඩ ඉරිඟු සහ ලූණු වගාකළා.නමුත් ප්‍රමාණවත් ජලය නොමැති නිසා වී, ලූණු ඇතුළු අනෙකුත් වගාවන් මේ වන විට විනාශවීමේ තර්ජනයකට ලබා තිබෙනවා.වගාවන් සඳහා මුර ක්‍රමයකට පැයක පමණ කාලයක් වගාවන් සඳහා ජලය සැපයුවද එය ප්‍රමාණවත් නොවන බවට ගොවීන් මැසිවිලි නගනවා.කනකර ආභරණ පවා උගසට තබමින් ගොවිතැන් කටයුතුවල නිරතව සිටින ගල්නෑවේ ගොවීන් ජලය නොමැතිකමින් පත්ව ඇත්තේ දැඩි පීඩාවකටයි.කලාවැවේ සිට මීගලෑව දක්වා ජලය රැගෙන යන යෝද ඇල මගින් බුල්නෑව ප්‍රදේශයේ සිට කිලෝ මීටර් 5ක පමණ දුරක් කුඩා ඇල මාර්ගයකින් මෙම වගාවන් සඳහා මුර ක්‍රමයට ජලය ලැබෙන නමුත් යෝද ඇලේ ජලය පහළ ඇති වැව් සඳහා නිකරුණේ ගලා යන බවට ගොවීන් මැසිවිලි නගනවා.තමන් මුහුණ දී සිටින ජල ගැටලුවට වාරි බලධාරීන් නිසි අවධානයක් යොමු නොකරන බව ගොවීන්ගේ චෝදනාවයි.